गोरखपुर यूनिवर्सिटी में हुए बवाल को देखते हुए यहां बड़ी संख्या में पुलिस बल तैनात था। नामांकन सुबह 10.30 से शुरू हुआ तो अपराह्न दो बजे चला। चुनाव अधिकारी डॉ. सतीश चंद्र गौड़ ने बताया कि अध्यक्ष पद के लिए सुशील यादव, मनीष सिंह, जयसिंह यादव व अभिनव सिंह, उपाध्यक्ष पद पर श्रवण कुमार शर्मा व प्रिंस कुमार यादव, महामंत्री पद के लिए आत्मानंद यादव व रविशंकर नाथ त्रिपाठी ने अपनी दावेदारी पेश की। संयुक्त मंत्री के लिए केवल एक प्रत्याशी प्रिंस कुमार जायसवाल ने पर्चा भरा। पुस्तकालय मंत्री के लिए बृज कुमार यादव व अमित तिवारी, संकाय प्रतिनिधि के लिए सितेश कुमार चौधरी व मनीष पटेल ने कृषि संकाय और राहुल दुबे ने शिक्षा संकाय प्रतिनिधि के लिए अकेले पर्चा दाखिल किया। ऐसे में राहुल का भी निर्विरोध चुना जाना तय है। उन्होंने बताया कि 20 सितंबर को कॉलेज में छात्रसंघ चुनाव के लिए मतदान होंगे। आपत्ति दाखिल एवं पर्चा वापसी 13 सितंबर तक सुबह 10.30 से अपराह्न दो बजे तक और 14 सितंबर को वैध प्रत्याशियों की सूची अपराह्न तीन बजे के बाद घोषित कर दी जाएगी।